**Novosibirsk** on elanike arvult Venemaa kolmas linn, Novosibirski oblasti keskus. Asub Lääne-Siberi lauskmaa kaguosas, Obi jõe kaldal.

Kliima
------

Mandrilise kliimaga linnas on talvel väga külm (jaanuaris keskmiselt −16 °C) ja suvel soe (juulis keskmiselt 20 °C). Õhutemperatuuri absoluutne maksimum on 38 °C, absoluutne miinimum oli 1915. aasta jaanuaris, kui õhutemperatuur langes kuni −51,1 °C.

Sademetehulk on keskmiselt 442 mm aastas.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Kuu | Jaan | Veeb | Märts | Apr | Mai | Juuni | Juuli | Aug | Sep | Okt | Nov | Dets | Aasta |
| Sademed, mm | 20 | 13 | 13 | 24 | 36 | 39 | 64 | 67 | 35 | 37 | 29 | 20 | 442 |
| Keskmine ööpäevamaksimum, °C | −12,2 | −10,3 | −2,6 | 8,1 | 17,5 | 24,0 | 25,7 | 22,2 | 16,6 | 6,8 | −2,9 | −8,9 | 7,0 |
| Keskmine ööpäevamiinimum, °C | −20,1 | −19,1 | −11,8 | −1,7 | 5,6 | 12,3 | 14,7 | 11,7 | 6,4 | 0,0 | −9,1 | −16,4 | –2,3 |

Vladimir Lenini ausammas Novosibirski ooperiteatri ees

Ajavöönd
--------

Alates 24. juulist 2016 on Novosibirskis kasutusel Krasnojarski aeg (UTC+7:00 ehk Venemaal MSK+4).

Kuni 1958. aastani oli linn kahes eri ajavööndis. Obi parem- ja vasakkaldal oli tunniajaline kellavahe. Pärast on linn olnud nii Krasnojarski kui ka Omski ajavööndis (UTC+6).

Ajalugu
-------

Linn asutati 1893. aastal kohta, kus Siberi raudtee ületas Obi jõge. 

Aastatel 1895–1926 kandis asula keiser Nikolai II järgi ametlikult nime **Novo-Nikolajevsk** (sidekriipsu aga enamasti ei kasutatud). 1926. aastal sai linna nimeks ametlikult **Novo-Sibirsk**, kuid samuti on sidekriips aja jooksul kaotsi läinud.

Aastal 1903. aastal sai ta linnaõigused.

Rahvastik
---------

Novosibirsk on elanike arvult Venemaa kolmas linn. 2010. aasta rahvaloenduse esialgsetel andmetel elab linnas 1 473 730 inimest, mis on 4,6% võrra rohkem kui rahvastikuregistris.

Novosibirskis elab üle 80 rahvuse esindajat. Enamik on venelased (93,8%), rahvusvähemustest paistavad silma sakslased, ukrainlased, siberi tatarlased, juudid ja valgevenelased. Linnas elavad ka poolakad, korealased, soomlased, burjaadid, armeenlased, aserbaidžaanid, tadžikid ja muud.

Teadus ja haridus
-----------------

Vaade Akademgorodokile
Novosibirski linnaosas Akademgorodokis asub Novosibirski Riiklik Ülikool ja kümneid teaduslikke instituute, sealhulgas Hristianovitši Teoreetilise ja Rakendusmehaanika Instituut. Kokku on linnas 47 kõrgemat õppeasutust.

Tööstus
-------

Linnas asub Novosibirski HEJ. Linnas on palju masinatööstuse ja metallurgiaettevõtteid.

Transport
---------

Tolmatšovo lennujaam
Linn on tähtis raudteesõlm. Novosibirski pearaudteejaam on üks suuremaid Venemaal. Linnas on kaks lennujaama: Tolmatšovo rahvusvaheline lennujaam ja Severnõi lennujaam, lisaks on olemas Jeltsovka lennuväli.

Novosibirsk oli Moskva ja Peterburi järel kolmas linn Venemaal, kus avati metroo (1985). Lisaks bussiliinidele töötab 20 trolli- ja 18 trammiliini.

Sport
-----

Tuntuim Novosibirskis tegutsev spordiklubi on jäähokiklubi Novosibirski HK Sibir, mis mängib KHL-is.

Välissuhted
-----------

### Konsulaadid

Novosibirskis asub Venemaa Välisministeeriumi Esindus.

Välismaade konsulaadid Novosibirskis:

|  |
| --- |
| * Bulgaaria Bulgaaria peakonsulaat
* Hispaania Hispaania viisakeskus
* Iisrael Iisraeli kultuurikeskus
* Island Islandi viisakeskus
* Itaalia Itaalia väliskaubanduse instituudi esindus ja viisakeskus
* Kasahstan Kasahstani kaubandusesinduse volinik
* Kreeka Kreeka viisa teeninduskeskus
* Kõrgõzstan Kõrgõzstani peakonsulaadi filiaal (peakonsulaat asub Jekaterinburgis)
* Jaapan Jaapani kultuurikeskus Siber–Jaapan
* Lõuna-Korea Lõuna-Korea äri arenduskeskuse kontor
* Prantsusmaa Prantsusmaa prantsuse keele ja kultuuri keskus Prantsusmaa allianss
* Saksamaa Saksamaa peakonsulaat
* Suurbritannia Suurbritannia viisakeskus
* Taani Taani viisakeskus
* Ukraina Ukraina kaubandus-majandusliku missiooni esindus, 2011. aastal avab peakonsulaat
* Usbekistan Usbekistani peakonsulaat
* Valgevene Valgevene saatkonna jaoskond
 |

### Sõpruslinnad

|  |
| --- |
| * Ameerika Ühendriigid **Minneapolis**, USA, 1989. aastast
* Ameerika Ühendriigid **Saint Paul**, USA, 1989. aastast
* Jaapan **Sapporo**, Jaapan, 1990. aastast
* Hiina **Mianyang**, Hiina, 1994. aastast
* Lõuna-Korea **Taejŏn**, Lõuna-Korea, 2001. aastast
* Bulgaaria **Varna**, Bulgaaria, 2008. aastast
* Kõrgõzstan **Oš**, Kõrgõzstan, 2009. aastast
 |

Vaata ka
--------

* Venemaa Teaduste Akadeemia Siberi osakond
* Novosibirski Riiklik Akadeemiline Ooperi- ja Balletiteater

Viited
------

1. ↑
2. ↑  "Novosibirski linna arenguplaan". Originaali arhiivikoopia seisuga 29. oktoober 2010. Vaadatud 13. veebruaril 2011.
3. ↑  "Teadus Siberis". Originaali arhiivikoopia seisuga 12. august 2011. Vaadatud 13. veebruaril 2011.
4. ↑  Venemaa Hüdrometeoroloogiakeskus
5. ↑  "Novosibirskist linna ametlikul leheküljel". Originaali arhiivikoopia seisuga 28. september 2011. Vaadatud 13. veebruaril 2011.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Novosibirsk** |

* Novosibirski linnavalitsuse veebileht